ઓસ્ટ્રેલિયાની સામે વન ડે શ્રેણીમાં પાછળ રહી ગયેલી ભારતીય ટીમની આશાઓ પર પાણી ફરી વળ્યું છે . રાંચીમાં ચોથી વન ડે મેચ વરસાદની ભેંટ ચડ્યા બાદ હવે કટકમાં પણ રમાનાર વન ડે મેચ પણ વરસાદનો ભોગ બની છે . ઓસ્ટ્રેલિયા સાત વન ડે મેચોની શ્રેણીમાં 2 - 1થી આગળ છે . શનિવારે ભારત અને ઓસ્ટ્રેલિયાની વચ્ચે ઓડીશાની કટકમાં શ્રેણીની 5મી વનડે મેચ રમાવાની હતી , પરંતુ અત્રે છેલ્લા ચાર દિવસોથી સતત વરસાદ થઇ રહી છે , જેના કારણે મેચને રદ કરી દેવામાં આવી છે . આની સાથે સ્ટેડિયમમાંથી સુરક્ષા પણ હટાવી લેવાઇ છે અને હવે શનિવારે બંને ટીમોમાંથી કોઇ પણ સ્ટેડિયમમાં નહીં જાય . અત્રે ઉલ્લેખનીય છે કે આ પહેલા મોહાલીમાં રમાયેલી વન ડે મેચમાં ઓસ્ટ્રેલિયાએ ભારતને શાનદાર માત આપીને 2 - 1ની બઢત બનાવી લીધી હતી . આ મેચમાં ભારતે ઓસિ . ને 303 રનોનું જંગી લક્ષ્ય આપ્યું હતું . જેમાં ધોનીની સદીનું યોગદાન હતું . આ મેચમાં ઓસિ . તરફથી ફાકનર હિરો અને ભારતનો ઇશાંત શર્મા ખર્ચાળ બોલર તરીકે જીરો સાબિત થયો હતો .